text: El nadal de l'e-commerce massiu? - Zinkdo
  Just abans de nadal vam tenir l'oportunitat de participar en el breu reportatge que la periodista Laia de la Riva va fer per TV3 sobre l'increment de vendes online que es va notar, i molt, abans d'aquestes festes.
  A la Laia li interessava saber si la creixent familiarització del consumidor amb les compres online suposa que hem superat recels sobre les transaccions en pàgines web.
  El constant increment de compres online, del que el període nadalenc ha estat un punt àlgid, és un bon símptoma de que les millores en la logística (el lliurament dels paquets en cas de compres de productes físics) i en la seguretat de les transaccions ens convenç. No hi ha dubte que un percentatge creixent de les vendes relacionades amb el nadal s'ha produït online, gairebé sempre per comoditat i sovint per preu. A EUA, les vendes online nadalenques representen el 14% després d'augmentar un 40% amb comparació amb 2012.
  Per preparar el seu reportatge, la Laia ens va preguntar també sobre les oportunitats per a aquells que vulguin vendre online, i específicament, per a negocis locals. Es preguntava si el procés de compra online és diferent a l'offline. A Zinkdo tenim clar que el procés de compra s'està unificant: les tendes físiques han d'entendre que la seva presència online els pot reportar vendes offline. Com dèiem en el post anterior ("Entendre bé al consumidor per poder vendre més online") es tracta de comprendre com decideix el consumidor el que vol comprar, com ho busca i què li anem a oferir perquè ens ho compri a nosaltres.
  Com en gairebé tot el que concerneix al màrqueting online, també hi ha sigles per a aquest fenomen. Ja hauràs sentit parlar del ROPO (Research Online, Purchase Offline: cercar a internet el producte que volem al preu que ens convé per fer la compra a la tenda física), però també es dóna el fenomen contrari: busco a la tenda física, toco, veig i em provo el producte… I després ho compro online perquè trobaré millors preus o una gamma més àmplia. És el cas de Munich Sports, per exemple.
  I com sempre, quan una sigla comença a ser coneguda algú es treu de la màniga una nova: DOROPO (Discover Online, Research Offline, Purchase Online) que ve a explicar que descobreixo un producte, investigo més sobre el mateix i l'acabo comprant, fent qualsevol d'aquestes fases on o offline segons més em convingui. Si les sigles no t'agraden i ets més de les parauletes en anglès, apunta't webrooming (veure online productes que comprarem offline) o showrooming (veure offline productes que comprarem online).
  Donada aquesta combinació de factors i comportaments dins i fora de la xarxa, què hauria de fer una empresa que vol vendre més aprofitant l'e-commerce?
  La recepta bàsica dependrà sobretot de fins a quin punt el seu producte és exclusiu: si vas a vendre un producte o servei molt establert al mercat, la teva batalla estarà en el posicionament als cercadors, en què el teu servei sigui excel·lent i en la teva política de preus.
  Si per contra el que vens ho ofereixen pocs, principalment necessitaràs que la prescripció de l'usuari t'ajudi a arribar a nous consumidors, necessitaràs creativitat i escoltar online per detectar oportunitats de venda i conversió. En tots dos casos, és bàsic aprofitar els mitjans online per fidelitzar a qui ja et va comprar un cop.
  Una última recomanació: de la mateixa manera que gràcies als canals digitals podem vendre més enllà del nostre entorn geogràfic, molts altres vendran online a clients que estan molt a prop de nosaltres. No convé despistar-se!